ΝΕ Γλώσσα Γ Γυμνασίου\_ ενότητα 5η Ειρήνη- Πόλεμος

**ΕΙΡΗΝΗ:** κατάσταση αρμονικής συνύπαρξης ατόμων και λαών, συμφιλίωση κι ενότητα ανθρώπων. Συνακόλουθες αξίες: τάξη, ασφάλεια, σωτηρία, αφοπλισμός, σεβασμός, αλληλεγγύη, ισότητα, ανθρώπινα δικαιώματα, διάλογος, διαλλακτικότητα, δικαιοσύνη, εμπιστοσύνη, ομόνοια, ηθικότητα, αγάπη, αξιοπρέπεια, ελευθερία, προαγωγή, βελτίωση, πρόοδος, ευημερία, ποιοτική ζωή. Ειρήνη ως παγκόσμιο όραμα δε σημαίνει απλώς μη πόλεμος, ανακωχή, ειρήνευση χωρίς τις συνακόλουθες αξίες.

**ΠΟΛΕΜΟΣ**: διαμάχη, σύγκρουση, ένοπλη επίλυση διαφορών μεταξύ ανθρώπων και κρατών. Συνακόλουθες απαξίες: μίσος, βία, επιθετικότητα, παραλογισμός, ανασφάλεια, αδιαλλαξία, εγωισμός, καχυποψία, δυσπιστία, κατάπτωση, υποβάθμιση, υποβιβασμός, προσβολή, ανυποληψία, διχόνοια, όλεθρος, καταστροφή, ανηθικότητα, απανθρωπιά, εξαχρείωση, εξάρτηση, υποτέλεια, καθυστέρηση, οπισθοδρόμηση, παρακμή, θάνατος. Δικαιωμένος θεωρείται ο αμυντικός ή ο απελευθερωτικός πόλεμος.

Πώς είναι η ζωή με ειρήνη; Σημασία ειρήνης

* Οι άνθρωποι νιώθουν ασφαλείς, έχουν πίστη στη ζωή-τιμή-περιουσία τους (=βασικά ανθρώπινα δικαιώματα). Από αυτήν απορρέει η αυτοπεποίθηση, η ελπίδα, η προοπτική για το μέλλον.
* Η ειρήνη προσφέρει το πλαίσιο για εργασία και δημιουργία χωρίς το φόβο της καταστροφής από επιθέσεις, οικονομική ανάπτυξη, πρόοδο , ευημερία. Σε αυτά θα φτάσει μια κοινωνία αν συντρέχουν κι άλλες παράμετροι.
* Οι άνθρωποι ζώντας εν ειρήνη μπορούν να προκόψουν, να μορφωθούν, να ταξιδέψουν, να εξελιχτούν προσωπικά, να ολοκληρωθούν ως προσωπικότητες.
* Σε καιρό ειρήνης είναι δυνατή η επιστημονική έρευνα και η καλλιτεχνική ανάπτυξη προς εξυπηρέτηση των κοινωνικών κι ανθρώπινων αναγκών.
* Με την ειρήνη υπάρχουν οι προϋποθέσεις για το σεβασμό των ανθρωπίνων δικαιωμάτων, της ισχύος του νόμου, της κοινωνικής συνοχής.
* Με προϋπόθεση την ειρηνική συνύπαρξη δύνανται να θεμελιωθούν σχέσεις διακρατικές, ανταλλαγές υλικών και πολιτιστικών προϊόντων. Επίσης, αντιμετωπίζονται τα κοινά διμερή και παγκόσμια προβλήματα στη βάση της ισότητας των συμβαλλομέρων πλευρών.

Υπάρχει ειρήνη στον κόσμο;

Η ειρήνη είναι πραγματικότητα για το δυτικό κόσμο αλλά όραμα για όλον τον κόσμο, γιατί δεν αποτελεί μια παγιωμένη κατάσταση. Αποδεικνύεται εύθραυστη λόγω: πολεμικών εστιών σε πολλά σημεία- εμφυλίων σε Αφρική και Ασία- τεταμένων διακρατικών σχέσεων- στρατιωτικών επεμβάσεων- τρομοκρατικών ενεργειών-πολεμικής ρητορικής- πολιτικών επιλογών που υποδαυλίζουν υπερεξοπλισμούς και ψυχροπολεμικό κλίμα. Από το «Αν θες ειρήνη, ετοιμάζου για πόλεμο» είναι ένα βήμα το «έχεις τα όπλα, κάνε επίθεση πρώτος»

Αίτια πολεμικών συγκρούσεων

* Οικονομικά συμφέροντα, υλικό κέρδος, εκμετάλλευση πλουτοπαραγωγικών πηγών από κράτη και οικονομικούς παράγοντες
* Επεκτατικές (ιμπεριαλιστικές) βλέψεις των ήδη ισχυρών οικονομικά/πολιτικά κρατών, για υπεροχή και παγκόσμια κυριαρχία.
* Στρατιωτικοί ανταγωνισμοί και εξοπλισμοί: όποιος διαθέτει οπλικά συστήματα ή επενδύει σε αυτά μπορεί να αισθανθεί ανώτερος και σίγουρος νικητής.
* Η πολεμική βιομηχανία συντηρεί τους πολέμους και το πολεμικό κλίμα για να έχει πελάτες και κέρδη. Συμμάχους βρίσκει σε πολεμοχαρείς και «ειρηνιστές» πολιτικούς.
* Ο θρησκευτικός φανατισμός, ο φυλετικός ρατσισμός .
* Συμβάλλει στην αγριότητα και φρίκη η τεχνολογική κι επιστημονική ανάπτυξη. Η τελειοποίηση όπλων μαζικής καταστροφής ενισχύει το μιλιταριστικό παράφρον πνεύμα

Συνέπειες των πολέμων

* Ο πόλεμος επιλύει ελάχιστα προβλήματα και δημιουργεί πολύ μεγαλύτερα
* Απώλειες: ζωής πολεμιστών- αμάχων, μαζικές εκτελέσεις, αντίποινα, βασανισμοί, βιασμοί, τραυματισμοί. Μεγάλα θύματα τα παιδιά (ασυνόδευτα, ορφανά, προς εκμετάλλευση). Πολλά θύματα με τα όπλα μαζικής καταστροφής, χημικά-βιολογικά-πυρηνικά
* Καταστροφή: κατοικιών-καλλιεργήσιμης γης-υποδομών-συγκοινωνιών-πλουτοπαραγωγικών πηγών=> λιμοί, επιδημίες στο παρόν και υπονόμευση της μελλοντικής ανασυγκρότησης
* Ξεριζωμός- προσφυγιά για εκατοντάδες ανθρώπους, ανέστιοι χωρίς τα βασικά για την επιβίωση
* Κατοχή στρατιωτική από νικήτρια χώρα, υποτέλεια, ανελευθερία, εξάρτηση, υποταγή
* Ψυχολογικές συνέπειες: ανασφάλεια-φόβος-απελπισία-απόγνωση-φρίκη, ο στιγματισμός για πάντα. Σβήνει το χαμόγελο
* Η αγριότητα, η σκληρότητα, η βία η απανθρωπιά των συμμετεχόντων τους καθιστά θύματα, αλλάζει το ήθος των ανθρώπων, οι λέξεις χάνουν το νόημά τους, οι αξίες χάνονται, ο άνθρωπος εξαχρειώνεται ηθικά, αλλοτριώνεται από την ανθρώπινη φύση και υπόστασή του
* Το φυσικό περιβάλλον και τα οικοσυστήματα αποτελούν επίσης θύματα, που ανακυκλώνουν τη θυματοποίηση των ανθρώπων

Ποιοι και πώς μπορούν να συμβάλλουν στην αποφυγή των πολεμικών συρράξεων και στην παγίωση της ειρήνης;

* Ηγέτες πολιτικοί-στρατιωτικοί με το διάλογο για τα ανακύπτοντα ζητήματα και τη λογική/ψύχραιμη αντιμετώπισή τους
* Διεθνείς οργανισμοί- φορείς με ανεξαρτησία από τους ισχυρούς παράγοντες δρώντας ως διαιτητές
* Διανοούμενοι με τη σκέψη, τις προτάσεις, τις δράσεις τους
* Η επιστημονική κοινότητα με την έρευνα προς όφελος του παγκόσμιο πληθυσμού
* Καλλιτέχνες με συναυλίες, εκθέσεις, ποιήματα, φωτογραφίες, θεατρικά και κινηματογραφικά έργα που προβάλλουν ειρηνικά έργα κι αξίες και στηλιτεύουν τον πόλεμο
* Μέσα μαζικής ενημέρωσης και επικοινωνίας, καθώς και το διαδίκτυο με την αναμετάδοση της φρίκης του πολέμου
* Το σχολείο μέσω των γνωστικών αντικειμένων που διδάσκονται και των αξιών που μεταλαμπαδεύονται: γνώσεις για κινδύνους από πολέμους, διερεύνηση των αιτίων, εμβάθυνση στις συνθήκες που γεννούν τις έριδες, καλλιέργεια πνεύματος συνεργασίας-αποδοχής του διαφορετικού- εξουδετέρωση του μίσους για τον άλλο-εκδηλώσεων υπέρ της ειρήνης
* Ο κάθε λαός κι ο κάθε άνθρωπος μπορεί να παλέψει για την ειρήνη με τον σεβασμό του άλλου στο χώρο δράσης του, με την ορθολογιστική απόρριψη του παραλογισμού των πολέμων.

Λεξιλόγιο

Η **ειρήνη** θεμελιώνεται/ εγκαθιδρύεται/ εδραιώνεται/ εμπεδώνεται/ παγιώνεται/ επικρατεί/ κατοχυρώνεται/ σταθεροποιείται/ διαφυλάσσεται/ / διασφαλίζεται/ εξασφαλίζεται/ διατηρείται/ συντηρείται / προάγεται/ προωθείται/ περιφρουρείται/ συνάπτεται

ενώ κινδυνεύει/ υπονομεύεται/ υποσκάπτεται/ δυναμιτίζεται/ τορπιλίζεται/ παραβιάζεται/ καταργείται/ καταλύεται/ απειλείται/ αποσταθεροποιείται/ πλήττεται/ κλονίζεται/ διασαλεύεται/ φθείρεται/ αποδυναμώνεται/ διαβρώνεται

Ο **πόλεμος** αρχίζει/ ξεσπάει/ εξαπολύεται/ κυρήσσεται-- υποκινείται/ υποδαυλίζεται/ υποθάλπτεται/ προκαλείται/ πυροδοτείται-- διεξάγεται/ εξαπλώνεται/ επεκτείνεται/ τροφοδοτείται/ μαίνεται/ γενικεύεται—τελειώνει/ λήγει/ τερματίζεται/ κερδίζεται/ χάνεται

Εργασίες

Με βάση το παραπάνω υλικό και λεξιλόγιο

* Γράψτε από 5 προτάσεις με το λεξιλόγιο της ειρήνης κα του πολέμου χρησιμοποιώντας τρόπους δήλωσης αιτίας/ σκοπού (σύνολο 15)

Παραγωγή γραπτού λόγου με θέματα:

* Ποιες αξίες μπορούν να καλλιεργηθούν σε έναν κόσμο με ειρήνη;
* Γιατί ενώ όλοι ονειρεύονται την ειρήνη υπάρχουν εστίες πολέμου στον κόσμο;
* Ποιες συνέπειες έχουν οι πολεμικές συρράξεις στον άμαχο πληθυσμό/στις κοινωνίες/ στον πολιτισμόκτλ;
* Με ποιους τρόπους μπορεί να εδραιωθεί και να διατηρηθεί η ειρήνη;

Η διδάσκουσα

Ελ. Αδαμοπούλου